joelniklaus/EU_Wikipedias huggingface dataset:
Jakub Málek

Jakub Málek (s. 11. huhtikuuta 2002 Kroměříž, Tšekki) on tšekkiläinen jääkiekkomaalivahti, joka pelaa SM-liigajoukkue Tampereen Ilveksessä.

Ura

Seuraura 
Málek on HK Kroměřížin kasvatti. Hän pelasi myöhemmät juniorivuotensa kuitenkin VHK Vsetínissä. Málek debytoi seuran miesten joukkueessa vain 16-vuotiaana kaudella 2018–2019, jolloin hän pelasi Tšekin toiseksi korkeimmalla sarjatasolla 1. česká hokejová ligassa kaksi runkosarjaottelua. Kauden 2019–2020 Málek pelasi lähes kokonaan Vsetínin U20-joukkueessa. Hän ei pelannut otteluakaan seuran miesten joukkueessa, mutta Málek pelasi miesten pelejä kuitenkin kolme ottelua lainalla Tšekin kolmanneksi korkeimmalla sarjatasolla 2. česká hokejová ligan HC Valašské Meziříčíssä. Kaudella 2020–2021 hän pelasi Vsetínissä 14 runkosarja- ja seitsemän playoff-ottelua 1. ligassa sekä yhden ottelun lainalla Valašské Meziříčíssä.

New Jersey Devils varasi Málekin neljännellä kierroksella sadantena pelaajana NHL:n varaustilaisuudessa 2021. Hän pelasi kaudella 2021–2022 Vsetínissä 31 runkosarjaottelua torjuen 22 voittoa ja kolme nollapeliä sekä 13 playoff-ottelua torjuen seitsemän voittoa ja kaksi nollapeliä. 20. lokakuuta 2021 pelatussa vierasottelussa AZ Havířovia vastaan Málek onnistui maalivahdille harvinaisesti maalinteossa. Hän viimeisteli Vsetínille 1–4-loppulukemat vastustajan tyhjään maaliin. Málek eteni joukkueen kanssa aina 1. ligan finaaleihin saakka, mutta mestaruuden vei lopulta kuitenkin HC Dukla Jihlava otteluvoitoin 4–. Málek valittiin kauden päätteeksi sarjan parhaaksi maalivahdiksi, parhaaksi junioriksi ja tähdistökentälliseen.

Kaudeksi 2022–2023 Málek siirtyi 2+1-vuotisella sopimuksella SM-liigajoukkue Tampereen Ilvekseen. Hän lähti kauteen niin ikään joukkueen toisena maalivahtina maanmiehelleen Marek Langhamerille. Málek teki miesten pääsarjadebyyttinsä Mestarien liigan toisella kierroksella 3. syyskuuta 2022 vieraissa itävaltalaista EC Salzburgia vastaan. Hän torjui Ilveksen 2–3-voittoon päättyneessä ottelussa 17 kertaa. SM-liigadebyyttinsä Málek teki runkosarjan toisella kierroksella 16. syyskuuta 2022 vieraissa Vaasan Sportia vastaan. Hän torjui Ilveksen 1–4-voittoon päättyneessä ottelussa 32 kertaa. Kenth Vesterlund valitsi Málek ottelun Alumnien tähtien kakkostähdeksi.

Maajoukkueura 
Málek edusti Tšekkiä alle 20-vuotiaiden MM-kilpailuissa joulukuussa 2021 käynnistyneessä vuoden 2022 turnauksessa. Hän ehti pelata yhden ottelun, mutta turnaus kuitenkin keskeytettiin useassa joukkueessa ilmenneiden koronavirustartuntojen vuoksi. Turnaus pelattiin uudelleen elokuussa 2022, mutta Málekia ei kuitenkaan valittu Tšekin joukkueeseen. Yhteensä hän on pelannut viisi nuorten maaottelua.

Tilastot

Lähteet

Viitteet 

Tšekkiläiset jääkiekkomaalivahdit
Maalin tehneet jääkiekkomaalivahdit
Tampereen Ilveksen pelaajat
New Jersey Devilsin varaamat pelaajat
Vuonna 2002 syntyneet
Elävät henkilöt
Marko Pantermöller

Marko Pantermöller (s. 12. toukokuuta 1970 Lübz, Mecklenburg, Saksan demokraattinen tasavalta) on saksalainen fennisti ja skandinavisti. Hän on fennistiikan oppituolin haltija Greifswaldin yliopistossa.

Elämä 
Pantermöller on opiskellut fennistiikkaa ja skandinavistiikkaa Greifswaldin Ernst-Moritz-Arndtin yliopistossa, Hankenissa Helsingissä ja Helsingin yliopistossa.

Vuonna 2002 Pantermöller väitteli tohtoriksi Greifswaldin yliopistosta aiheella Die Problemgeschichte der sprachpflegerisch-lexikalischen Beurteilung, Klassifizierung und orthographischen Integration von Fremdwörtern im Finnischen, ja hänen väitöskirjansa palkittiin samana vuonna. 

Hänet nimitettiin Greifswaldin yliopiston fennistiikan professoriksi vuonna 2010. Vuonna 2013 hän sai suomen kielen oppiaineen dosentin arvon Turun yliopistosta.

Tutkimus ja opetus 
Pantermöller opettaa kieltä, kirjallisuutta ja kääntämistä. Hänen painopistealueitaan ovat kielensuunnittelu ja kielenhuolto, kieli-ideologia ja -politiikka, ortografia, käännösteoria ja -kritiikki sekä kielikontaktien ja kielenmuutoksen tutkimus, ensisijaisesti suomen kielen näkökulmasta. Habilitointityössään ja opetuksessaan hän käsittelee myös pienempiä itämerensuomalaisia kieliä. Pantermöller johti integroidun kurssikokoaisuuden Spracliche Vielfalt suunnittelua. Kokonaisuuteen kuuluu anglosaksisten, baltialaisten, suomalaisten, skandinaavisten ja slaavilaisten kielten ja kulttuurien tutkimus, ja Pantermöller on toiminut kurssikokonaisuuden vastuuhenkilönä.

Jäsenyydet 
Pantermöller on useiden tieteellisten järjestöjen jäsen. Vuonna 2010 hänet nimitettiin Suomalaisen Kirjallisuuden Seuran kirjeenvaihtajajäseneksi. Pantermöller kuuluu myös Suomen Kielen Seuran julkaiseman Sananjalka-lehden toimitusneuvostoon. Vuoteen 2017 asti hän kuului myös Virittäjän toimitusneuvostoon.

Pantermöller on toimeenpaneva johtaja Hans Werner Richter -säätiössä ja toinen vuosittaisen pohjoismaiseen kulttuurin keskittyvän Nordischer Klang -festivaalin johtajista.

Kunnianosoitukset 

 2018: Suomen leijonan ritarikunnan 1. luokan ritariristi. 
 2017: Merkintä Greifswaldin yliopisto- ja hansakaupungin kultaiseen kirjaan (das Goldene Buch der Universitäts- und Hansestadt Greifswald).

Lähteet 

Vuonna 1970 syntyneet
Saksalaiset henkilöt
Fennougristit
Ylistaron asemanseutu

Ylistaron asemanseutu on Seinäjoen kylä entisen Ylistaron kunnan alueella. Asemanseutu sijaitsee Ylistarosta Ilmajoelle johtavan Könnintien varressa, joka on yksi Suomen vanhimmista teistä. Kylän läpi kulkee myös Seinäjoelta Vaasaan kulkeva rata. Kylän asutus on levittäytynyt nauhamaisesti Könnintien varteen ja kylässä on noin 520 asukasta. Kylään on talkoovoimin rakennettu esimerkiksi monitoimihalli, kylätalo sekä pururata.

Lähteet

Aiheesta muualla 
 Asemanseudun kehittämisyhdistyksen verkkosivut

Ylistaron kylät
Dub FX

Benjamin Stanford (s. 11. kesäkuuta 1983 Melbourne) on taitelijanimellä Dub FX tunnettu australialainen performanssitaiteilija. Hänen esityksensä pohjautuvat reaaliajassa looper-pedaalilla ja efektipedaaleilla luotuihin monitasoisiin musiikkiteoksiin, jotka koostuvat vain hänen itsensä tekemistä äänimaisemista, beatboxaamisesta ja laulamisesta. Häntä pidetään ”live looping” -musiikin pioneerina, ja monet genren artistit nimeävät hänet innoittajakseen. Dub FX:n musiikissa on vaikutteita hip hop, dub, reggae ja drum and bass -genreistä, ja hänen lyriikkansa ovat usein yhteiskunnallisesti kantaaottavia. Pakettiautolla ympäri Eurooppaa kiertävänä katuesiintyjänä aloittanut Dub FX on uransa aikana myynyt satojatuhansia levyjä, ja esiintynyt useilla merkittävillä festivaaleilla ympäri maailman.

Elämä ja ura 
Dub FX aloitti katusoittamisen vuonna 2006 soittamalla kitaraa taustanauhan päälle. Myöhemmin hän alkoi tekemään kokeiluja looper-pedaalilla, ja hänelle tunnusomainen tyyli alkoi muovautumaan. Vuonna 2009 Dub FX singahti maailmankuuluksi, kun hänen ”Love Someone” -kappaleesta Bristolissa kuvatusta videosta tuli viraalihitti YouTubessa. Uransa alkuaikoina Dub FX kiersi ja esiintyi yhdessä silloisen kumppaninsa Flower Fairyn (oikea nimi Shoshana Sadia) kanssa, ja uransa aikana hän on tehnyt yhteistöitä monen katutaiteilijan sekä myös tunnettujen artistien kanssa kuten Capleton, Horace Andy, Jah 9, G Ras ja Kabaka Pyramid. Dub FX on julkaissut kuusi studioalbumia sekä yhden remix-albumin ja yhden livekokoelman.

Diskografia 

 Live in the Street (livekokoelma, 2007)
 Everythinks a Ripple (2009)
 A Crossworlds (yhdessä Siriuksen kanssa, 2010)
 Everythinks a Rmx (remix-albumi, 2011)
 Theory of Harmony (2013)
 Thinking Clear (2016)
 Roots (2020)
 Branches (2020)

Lähteet 

Australialaiset performanssitaiteilijat
Australialaiset muusikot
Vuonna 1983 syntyneet
Elävät henkilöt
Sakramentaali

Sakramentaaleiksi kutsutaan yleisesti pääasiassa erilaisia kristillisiä siunaustoimituksia, jotka teologisesti määritellään varsinaisia sakramentteja vähäisemmiksi. Sakramentaalit eivät ole Jumalan, vaan kirkon asettamia. 

Luterilaisen teologian näkökulmasta sakramentaali ei ole armonväline. Kirkollisia siunaamis- ja esirukoustoimituksia voidaan sanoa sakramentaaleiksi. Esimerkiksi kasuaalitoimitukset, kuten avioliittoon vihkiminen, konfirmaatio ja hautaan siunaaminen ovat sakramentaaleja.

Karismaattisen liikkeen piirissä siunatut rukousliinat voidaan luokitella sakramentaaleiksi. Rituale Romanum sisältää rukouksen sairasvuoteen lakanoiden siunaamiseksi.

Roomalaiskatolisessa ja ortodoksisessa kirkossa sakramentaali on sakramentin tapainen toimitus, esim siunaus tai vihkimys, joka ei vaikuta kuten sakramentti ex opere operato.
 
Katolisen kirkon katekismuksen luonnehdinnan mukaan sakramentaalien hyöty on siinä, että ne "valmistavat kirkon rukouksen kautta ottamaan armon vastaan ja toimimaan yhteistyössä sen kanssa." (KKK 1670) sakramentaalien "kautta myös mitä erilaisimmat elämän tilanteet tulevat pyhitetyiksi" (KKK 1667) Sakramentaaleja käsittelevät Kanonisen lain kohdat 1166-1172

Sakramentaaleja ovat esimerkisi benediktiot, vihkivesi ja eksorkismi.

Lähteet

Kristillinen teologia
Katolinen teologia
Katolinen spiritualiteetti
Kirkolliset toimitukset
Kristilliset käsitteet
Christoph Blumhardt (vanhempi)

Christoph Blumhardt (1805 - 1880), oli Christian Gottlieb Blumhardtin veljenpoika ja saksalainen pappi.
 
Blumhardt oli pastorina Möttlingenissä, jossa hän harjoitti harvinaisen ahkerasti sielunhoitoa. Hän tuli tietoiseksi parantamisen armolahjasta kätten päällepanemisen kautta, kun esirukouksen kohde vapautui riivauksesta.Tämän jälkeen Blumhardt erosi virastaan ​​ja osti Bollissa lähellä Göppingeniä olevan rikkikylpylän, jossa hän työskenteli sielunhoitajana ja karismaattisena parantajana, kunnes hän kuoli 25. helmikuuta 1880. Bollin kylpylä tuli Blumhardtin vaikutuksesta maailmankuuluksi.

Suomennetut teokset
 Valtakunnan rukous, 1931

Lähteet

Saksalaiset papit
Saksalaiset virsirunoilijat
Eksorkistit
Vuonna 1805 syntyneet
Vuonna 1880 kuolleet
Uskonto Alabamassa

Alabama on Yhdysvaltain raamattuvyöhykkeellä (bible belt) sijaitseva osavaltio. Alabama on poliittisesti ja yhteiskunnallisesti konservatiivinen osavaltio, jossa republikaanien kannatus on vahvaa, ja tähän heijastuu myös osavaltion vahva uskonnollisuus. Alabamalaisista 47 prosenttia ilmoitti vuonna 2014 käyvänsä viikottain kirkossa. Korkeampi prosenttiluku oli ainoastaan Utahissa, jossa mormonismi on valtauskonto.

Valtaosa Alabaman asukkaista on protestantteja, ja selkeästi suurin protestanttinen suuntaus on baptismi. Toinen merkittävä suuntaus on metodismi. Niin baptistit kuin metodistit perustivat ensimmäisen kirkkonsa Alabamaan vuonna 1808. Osavaltion varhaisina vuosina presbyteerinen kirkko oli merkittävä vaikuttaja Alabamassa, mutta johtuen presbyteriaanien vahvasta keskusjohtoisuudesta ja korkean koulutuksen vaatimuksesta papeille, joka johti joillain alueilla pulaan presbyteeripapeista, muut kirkkokunnat kasvoivat nopeasti suuremmiksi.

Lähteet
Poliittinen itsemurha

Poliittinen itsemurha tarkoittaa tilannetta, jossa poliitikon ehdottama laki, tekemä päätös, kannattama asia tai sanoma kommentti on niin epäsuosittu kansalaisten silmissä, että se auttamatta johtaa vaalitappioon tai virasta erottamiseen/eroamiseen. Myös tilannetta, jossa poliitikon urakehitys puolueessaan loppuu hänen käännyttyään puolueen johtoa vastaan, voidaan pitää poliittisena itsemurhana.

Esimerkkejä
Marine Le Pen torppasi isänsä Jean-Marien vaaliehdokkuuden vuonna 2015, sillä hän piti isänsä antisemitistisiä kommentteja poliittisena itsemurhana.

Paavo Väyrynen piti vuonna 2022 blogikirjoituksessaan mahdollisena poliittisena itsemurhana sitä, jos Keskusta tukisi Suomen Nato-jäsenyyttä. Vuotta aiemmin hän oli käyttänyt samaa ilmaisua siitä, jos Keskusta vaatisi vähintään 15 000 suuruisen kiintiön asettamista työperäiselle maahanmuutolle.

Lähteet

Politiikan käsitteet
Poliittiset käsitteet
Aatu Kangasniemi

Aatu Juhani Kangasniemi (s. 25. helmikuuta 2006) on suomalainen moukarinheittäjä ja kuulantyöntäjä. Hän edustaa Nurmijärven Yleisurheilua.

Kangasniemi saavutti Jerusalemin alle 18-vuotiaiden EM-kilpailuissa 2022 moukarinheitossa hopeaa tuloksella 77,74 m, mikä oli hänen henkilökohtainen ennätyksensä. Hän saavutti samana päivänä myös kuulantyönnössä pronssia tuloksella 19,48 m. Kangasniemi voitti Helsingin olympiastadionilla nuorten Ruotsi-ottelussa moukarinheiton ja kuulantyönnön vuonna 2022. Lisäksi hän on muun muassa heittänyt moukarilla 15-vuotiaiden poikien Suomen ennätyksen ja voittanut 16-vuotiaiden poikien moukarinheiton Suomen mestaruuden.

Lähteet 

Suomalaiset moukarinheittäjät
Suomalaiset kuulantyöntäjät
Vuonna 2006 syntyneet
Setä-Pappa

Setä-Pappa (engl. Uncle Grandpa) on yhdysvaltalainen, Peter Browngardtin luoma animaatiosarja. Sitä esitiettiin Cartoon Networkilla vuosina 2013–2017.

Ääninäyttelijät
Bridge over Troubled Water (kappale)

Bridge Over Troubled Water on Paul Simonin säveltämä ja Art Garfunkelin laulama kappale samannimisellä albumilla vuonna 1970. Se on Simon & Garfunkelin suurin hitti, joka nousi listaykköseksi Atlantin molemmilla puolilla. Sanoituksellisesti kappale puhuttelee vaikeita aikoja läpikäyvää ystävää ja vakuuttaa tätä lojaalisuudesta ja vankkumattomasta tuesta. Yksinkertainen teksti on universaali ystävyyden ylistys ja käsittää kolme säkeistöä. Musiikillisesti laulu on varsin pitkä ja melodialtaan pitkäkaarinen ja sisältää vaikutteita gospel-soinnutuksesta. Paul Simon mainitsi myös J.S.Bachin Matteus-passiossa soivan koraalin inspiraatioksi idealleen.

Laulusta on tehty cover-versioita, esimerkiksi Elvis Presley ja Aretha Franklin. Suomenkielisen version, Silta yli synkän virran, sanoitti Pertsa Reponen ja lauloivat muun muassa Kirka ja Fredi. Useat suomalaiset kuorot ovat levyttäneet englanninkielisen version.

Vuonna 2022 Helsingin Sanomat pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. Tämä kappale ylsi kyselyn kokonaistuloksissa sijalle 58.

Lähteet 

Vuoden 1970 kappaleet
Simon & Garfunkelin kappaleet
Ua Mau ke Ea o ka ʻĀina i ka Pono

Ua Mau ke Ea o ka ʻĀina i ka Pono on Havaijin virallinen motto, joksi se on määritelty osavaltion perustuslaissa. Yleinen englanninkielinen käännös sille on: ”The life of the land is perpetuated in righteousness”. Osavaltion perustuslaissa mainitaan kuitenkin vain havaijinkielinen versio. Motto löytyy mm. Havaijin osavaltion sinetistä.

Motto on peräisin kuningas Kamehameha III:n vuonna 1843 pitämästä puheesta, jonka taustalla oli niin sanottu Paulet’n tapaus, viisi kuukautta kestänyt brittimiehitys Havaijilla.

Huolimatta moton yleisesti käytössä olevasta englanninkielisestä käännöksestä osa sen sanoista voidaan kääntää hieman eri tavalla:

 ea: ”elämä” tai ”itsenäisyys”
 pono: ”oikeellisuus” tai ”hyvyys”, ”reiluus”
 ‘āina: merkitys laajempi kuin vain ”maa” ja viittaa syvään suhteeseen ihmisten ja näiden kotimaan välillä.

Näin ollen Ua Mau ke Ea o ka ʻĀina i ka Pono voidaan suomentaa esimerkiksi: ”Kotimaan itsenäisyys on reiluudella ikuistettu”.

Lähteet 

Havaijinkieliset sanat ja sanonnat
Suorinta reittiä

Suorinta reittiä on syyskuussa 2022 Nelosella alkanut suomalainen realityohjelma, jossa kaksi julkkisparia koettavat päästä lähtöpisteestä määränpäähän mahdollisimman suoraa reittiä pitkin. Ohjelmaa juontaa Heikki Paasonen. Vakiokapteeneina toimivat Susanna Laine ja Juuso Mäkilähde.

Ohjelman kulku 
Ohjelman jokaisessa jaksossa vakiokapteenit Susanna Laine ja Juuso Mäkilähde saavat vieraakseen kaksi julkisuudesta tunnettua henkilöä, joiden kanssa heidän pitää kulkea mahdollisimman suoraa reittiä pitkin ennalta määritetystä paikasta A paikkaan B vaihtuvissa kaupungeissa. Parit kulkevat toisen parin lähtöpisteestä heidän määränpäähänsä ja voivat järjestää pieniä esteitä toiselle parille, joka estää suoran reitin kulkemisen. 

Studiossa arvioidaan matkan kulkua ja lopuksi kartalta katsotaan, kumpi pari on kulkenut suoriten luotisuoraksi merkityn reitin, ja ovat voittajia, jotka palkitaan.

Jaksot

Lähteet

Aiheesta muualla 
 Ohjelman jaksoja Ruutu-suoratoistopalvelussa

Suomalaiset kilpailuohjelmat
2020-luvun televisiosarjat
Nelosen televisio-ohjelmat
Rantapuisto

Rantapuisto (ruots. Strandparken) on katu Lohjalla. Se kulkee Tytyristä, ABC-aseman luota Aurlahteen.

Reitti 
Katu alkaa Tytyristä, Karstuntien liikenneympyrältä. Sitten se kulkee lukion paraakin ja Pitkäniemen tehdasalueen ohi. Sen jälkeen se saapuu Aurlahden rannalle, jossa se muuttuu Multapäänkaduksi ja kääntyy jyrkästi vasemmalle.

Historia 
Sen alkupäässä, nykyisen lukion kohdalla, sijaitsi 60-luvulle asti läheisen selluloosatehtaan työväen asuinalue. Tällöin talot purettiin yhtä lukuunottamatta ja alueelle valmistui kerrostaloja ja Rantapuisto linjattiin sen läpi. Viimeksi tien linjausta on muutettu vuonna 2009. Tätä ennen se alkoi Kiviniemenkadun alusta. Tällöin se linjattiin kulkemaan uudelta Karstuntieltä eteenpäin.

Lähteet 

Lohja
Devil in Ohio

Devil in Ohio on amerikkalainen jännitystrillerisarja, jonka Daria Polatin on luonut Polatinin samannimisen kirjan perusteella. Sarja koostuu kahdeksasta jaksosta ja se julkaistiin 2. syyskuuta 2022.

Jaksot

Kausi 1 (2022)

Näyttelijät ja hahmot
 Emily Deschanel näyttelee Dr. Suzanne Mathisia, sairaalan psykiatria.
 Sam Jaeger näyttelee Peter Mathisia, Suzannen aviomiestä, joka on kiinteistövälittäjä.
 Gerardo Celasco esittää Etsivä Lopezia, joka tutkii Maen tapausta.
 Madeleine Arthur näyttelee Maeta, staattista tyttöä, jonka henkilöllisyys on mysteeri jopa hänelle.
 Xaria Dotson näyttelee Jules Mathisia, Suzannen ja Peterin viisitoistavuotiasta tytärtä.
 Alisha Newton näyttelee Helen Mathisia, Suzannen ja Peterin keskimmäistä tytärtä.
 Naomi Tan näyttelee Dani Mathisia, Suzannen ja Peterin adoptiotytärtä.

Toistuvat hahmot ja roolit
 Marci T. House näyttelee Adele Thorntonia
 Bradley Stryker näyttelee Sheriffi Wilkinsia
 Jason Sakaki näyttelee Isaac Kimuraa
 Evan Ellison näyttelee Sebastian Zellea
 Ty Wood näyttelee Teddy Harringtonia
 Djouliet Amara näyttelee Tatiana Nelsonia
 Tahmoh Penikett näyttelee Malachia
 Eva Bourne näyttelee Gina Brooksia
 Keenan Tracey näyttelee Noahia
 Samantha Ferris näyttelee Rhoda Morrisonia
Havaijin yliopisto, Mānoan kampus

Havaijin yliopisto, Mānoan kampus on Havaijin yliopistojärjestelmään kuuluva julkinen yliopisto Honolulussa, Havaijilla. Vuodesta 2014 lähtien yliopiston kanslerina on toiminut David Lassner.

Yliopisto perustettiin vuonna 1907 paikallishallituksen osoittamille maille maatalouden ja mekaniikan opistona. Opetus alkoi seuraavana vuonna viiden opiskelijan ja viiden korkeakouluun valmentamiin opintoihin osallistuvan oppilaan voimin. 1920- ja 1930-luvuilla yliopistoon lisättiin uusia tiedekuntia, ja kokonaisuus kasvoi Mānoan laaksossa. Nykyisen nimensä yliopisto sai vuonna 1972, kun se yhdistettiin muiden paikallisten julkisten yliopistojen kanssa Havaijin yliopistojärjestelmäksi.

Vuonna 2020 yliopistossa opiskeli 13 203 tutkinto-ohjelmaiopiskelijaa. Lukukausimaksua yliopisto perii osavaltion asukkailta 12 186 dollari ja ulkopuolisilta 34 218 dollaria. Erilaisia opiskelijajärjestöjä on hieman yli 200. Opiskelijat toimittavat Ka Leo O Hawaiʻi -nimistä lehteä.

Yliopisto jakautuu kahdeksaan tiedekuntaan () ja seitsemään kouluun:

 Humanistinen ja kielitieteellinen tiedekunta
 Luonnontieteellinen tiedekunta
 Yhteiskuntatieteellinen tiedekunta
 Kasvatustieteellinen tiedekunta
 Teknillinen tiedekunta
 Trooppisen maatalouden ja ihmisresurssien tiedekunta
 Joustavan opiskelun tiedekunta
 Shidlerin kauppatieteellinen tiedekunta
 Havaijilaisen tiedon Hawaiʻinuiākea-koulu
 John A. Burnsin lääketiteellinen koulu
 Arkkitehtuurikoulu
 Nancy Atmospera-Walchin hoitajakoulu
 Meri- ja maatieteellisen teknologian koulu
 Thompsonin sosiaalityön ja kansanterveyden koulu
 Willian S. Richardsonin lakikoulu

Lähteet 

Manoa
Honolulu
Damon Heta

Damon Heta (s. 10. elokuuta 1987 Perth) on australialainen dartsinpelaaja, joka on pelannut PDC-liiton alaisuudessa vuodesta 2020.

Ura 
Heta pääsi Australian karsintojen kautta PDC:n World Series of Darts -turnauskiertueen Australian osakilpailuihin vuosina 2014, 2016, 2018 ja 2019. Vuoden 2019 Brisbane Darts Masters -turnauksessa Hetasta tuli ensimmäinen ilman PDC Tour -korttia oleva pelaaja joka voitti World Series -turnauksen, voitettuaan turnauksessa sensaatiomaisesti maailmanhuiput James Waden, Simon Whitlockin, Gary Andersonin ja loppuottelussa Rob Crossin.

Vuoden 2020 alussa Heta debytoi maailmanmestaruuskisoissa, ja tammikuussa hän sai myös PDC Tour -kortin. Heta on selviytynyt kolmesti major-turnauksen puolivälieriin (Grand Slam of Darts 2020, Players Championship Finals 2020, ja UK Open 2022). Vuonna 2022 Heta voitti Australian maajoukkueen historian ensimmäisen World Cup of Darts -tittelin yhdessä Simon Whitlockin kanssa päihittämällä loppuottelussa Walesin maajoukkueen Gerwyn Pricen ja Jonny Claytonin.

Lähteet 

Australialaiset dartsinpelaajat
Vuonna 1987 syntyneet
Elävät henkilöt
Havaijin yliopisto, Länsi-O‘ahun kampus

Havaijin yliopisto, Länsi-O‘ahun kampus () on Havaijin yliopistojärjestelmän alainen yliopisto, joka sijaitsee O‘ahun saaren länsiosissa, joka puolestaan kuuluu Honolulun piirikuntaan. Yliopisto aloitti toimintansa vuonna 1976 nimellä West O‘ahu College ja se on Havaijin yliopistojärjestelmän yliopistoista nuorin. Nykyisen nimensä yliopisto sai vuonna 1989.

Vuonna 2020 yliopistossa oli 3 168 tutkinto-ohjelmaopiskelijaa. Yliopiston tilat sijaitsevat taajama-alueella. Yliopisto perii lukukausimaksuja sen perusteella, onko opiskelija Havaijilta (7 584 dollaria) vai osavaltion ulkopuolelta (20 544 dollaria).

Yliopisto koostuu 12 tiedekunnasta:

 Soveltavien tieteiden tiedekunta
 Yrityshallinnon tiedekunta
 Luovan median tiedekunta
 Kyberturvallisuuden tiedekunta
 Kasvatustieteellinen tiedekunta
 Humanistinen tiedekunta
 Luonnontieteellinen tiedekunta
 Julkishallinnon tiedekunta
 Yhteiskuntatieteiden tiedekunta

Lähteet 

Länsi-Oahu
Havaijin Brigham Youngin yliopisto

Havaijin Brigham Youngin yliopisto () on Brigham Youngin yliopiston vuonna 1955 perustettu sisaryliopisto Laiessa, Honolulun piirikunnassa. Yliopiston omistaa, ja sitä operoi, mormonien kirkko. Tästä huolimatta yliopiston tarjontaan kuuluu myös sekulaarisia opintoja. Yliopisto on saanut kiitosta laadukkaasta, mutta kuitenkin edullisesta, opetuksestaan.

Yliopisto ei vaadi opiskelijoita tai hakijoita olemaan mormoneita, mutta tarjoaa mormoniopiskelijoille matalampia lukukausimaksuja. Mormonit, varsinkin jo lähtyssaarnaajan velvollisuutensa täyttäneet, ovat myös etusijalla suhteessa muihin hakijoihin. Yliopiston ilmoituksen mukaan muita kuin mormoneita on kolmisen prosenttia opiskelijoista. Näiden oletetaan kuitenkin noudattavan mormonien moraalikäsitystä ja muita sääntöjä siinä, missä uskontokuntaan kuuluvienkin.

Yliopisto jakautuu seitsemään tiedekuntaan:

 Humanistinen tiedekunta
 Taloustieteen ja johtamisen tiedekunta
 Kulttuurin, kielen ja esittävän taiteen tiedekunta
 Sosiaali- ja kasvatustieteiden tiedekunta
 Matematiikan ja tietotekniikan tiedekunta
 Uskontotieteellinen tiedekunta
 Luonnontieteellinen tiedekunta

Lähteet 

Havaijin yliopistot ja korkeakoulut
Mormonismi
Uskonto Havaijilla
Hanna Lajunen

Hanna Lajunen (FM) on suomalainen elokuvalevittäjä.

Lajusella on maisterin tutkinto niin käsikirjoittamisesta kuin yleisestä kirjallisuustieteestä. Hän perusti Cinemance-elokuvalevitysyhtiön 2013. Yhtiö on levittänyt suomalaisiin elokuvateattereihin yli 70 pitkää elokuvaa painottuen art house -elokuviin.

Aurora Studios osti Cinemansen 2021. Cinemansesta tuli Aurora Studiosin tytäryhtiö. Lajunen jatkoi Cinemansen toimitusjohtajan ja hänestä tuli samalla Aurora Studios Oy:n levitysjohtaja ja johtoryhmän jäsen.

Lajunen on Europa Distribution -yhdistyksen hallituksen jäsen.

Aiheesta muualla 

 Cinemanse Oy, verkkosivusto

Lähteet 

Elokuva-alalla toimivat henkilöt
Honolulun Chaminade-yliopisto

Honolulun Chaminade-yliopisto () on Honolulussa sijaitseva yksityinen katolinen, tarkemmin marianistinen, yliopisto. Uskonnollisesta sitoutuneisuudestaan huolimatta yliopisto on avoin myös muiden uskontojen edustajille.

Yliopisto perustettiin vuonna 1955, kun viisi marianistia halusi perustaa katolisen yliopiston Havaijille. Opetus aloitettiin nimellä St. Louis Junior College, jossa opiskeltiin kahden vuoden college-tutkintoja. Tällöin opinnot olivat avoinna vain miehille, joita otettiin sisään 30 vuosittain. Nykymuodossaan ja -nimellään yliopisto alkoi toimia vuonna 1957. Nimi viittaa marianistien perustajaan, William Joseph Chaminadehen.

Vuonna 2020 yliopistossa opiskeli 1 064 tutkinto-ohjelmaopiskelijaa. Yliopiston tilat sijaitsevat kaupunkialueella. Opiskelijoilta kerättävä lukukausimaksu on 27 454 dollaria.

Yliopisto koostuu viidestä tiedekunnasta:

 Kauppa- ja viestintätieteiden tiedekunta
 Kasvatus- ja käyttäytymistieteellinen tiedekunta
 Humanistinen ja taiteellinen tiedekunta
 Matemaattis-luonnontieteellinen tiedekunta
 Hoitotieteiden tiedekunta

Lähteet 

Havaijin yliopistot ja korkeakoulut
Katoliset yliopistot
Honolulu
Leeward Community College

Leeward Community College on Honolulussa sijaitseva community college, joka toimii Havaijin yliopistojärjestelmän alaisuudessa. Koulu on perustettu vuonna 1968. Tuolloin koulussa aloitti hieman yli 1 600 oppilasta, mikä oli kaksi kertaa enemmän kuin aluksi arvioitiin. Koulu sijaitsi aluksi Pearl Cityssä ja muutti ensimmäisen vuoden jälkeen nykyiselle paikalleen. Vuodesta 2020 lähtien koulun kanslerina on toiminut Carlos Peñaloza.

Vuonna 2020 koulussa oli opiskelijoita 6 709. Sen toimitilat sijaitsevat taajama-alueella. Koulu perii lukukausimaksua opiskelijoilta sen mukaan, ovatko he Havaijilta (3 144 dollaria) vai osavaltion ulkopuolelta (8 280 dollari). Hakemuksen yhteydessä on maksettava 25 dollarin hakumaksu. Oppilaista 38 prosenttia on kokoaikaisia.

Lähteet 

Havaijin yliopistojärjestelmä
Pyhän Benedictuksen mitali

Pyhän Benedictuksen mitali on kristillinen sakramentaali.

Mitalin toisella puolella on risti, toisella puolella pyhän Benedictus Nursialaisen kuva. Benedictuksen eläessä tapahtui ihmeitä ristinmerkin kautta, ja hänen oppilaansa paransivat sairaita ristin avulla. Mitalissa Benedictuksella on risti toisessa ja Pyhän Benedictuksen luostarisääntö toisessa kädessään. Toisella puolen mitalia on risti, jossa ja jonka ympärillä on kirjainlyhennelmiä, mm. Vade retro, satana.

Benediktiinien parissa käytetty niin sanottu Pyhän Mauruksen siunaus voidaan toimittaa pyhän ristin reliikin tai Pyhän Benedictuksen mitalin avulla.

Lähteet

Aiheesta muualla
Dom Prosper Gueranger: The Medal or Cross of St Benedict
The Medal or Cross of St Benedict äänikirjana
Saint-Benedict's Medal History - mitalin ulkoasun historia
OSB. The Medal of Saint Benedict - yhteenveto mitalista ja sen käytöstä Benediktiinisääntökunnan sivuilta

Katolinen spiritualiteetti

Manaus
Lucas Vogt

Lucas Vogt (s. 1987) on suomalainen taiteilija. Hän työskentelee äänen, veistoksen, maalausten, performanssin, tekstin ja videon parissa. 

Vogt valmistui on Tampereen ammattikorkeakoulusta 2010 (TAMK, BA, Kulttuurialan ammattikorkeakoulututkinto). Hän on Muu ry:n ja Dokumenttikilta ry:n jäsen.

Aiheesta muualla 

 Lucas Vogt Portfolio

Suomalaiset mediataiteilijat
Vuonna 1987 syntyneet
Elävät henkilöt
Hyvin opetettu mies

Hyvin opetettu mies () on kirjailija Esther Vilarin vuonna 1971 julkaisema kirja, jonka suomensi Kyllikki Villa. Kirjan pääajatuksena on, että naiset eivät ole miesten alistamia vaan pikemminkin naiset hallitsevat miehiä omaksi edukseen.

Sisältö 

Kirjassa väitetään, että vastoin yleistä feministien ja naisten oikeuksien retoriikkaa teollistuneissa kulttuureissa naisia ei sorreta, vaan he käyttävät hyväkseen vakiintunutta järjestelmää, jossa miehiä manipuloidaan.

Vastaanotto 

Hyvin opetettu mies oli melko suosittu julkaisunsa aikaan, osittain sen saaman huomattavan lehdistökeskustelun vuoksi. 

Vilar esiintyi The Tonight Showssa 21.2.1973 keskustellakseen kirjastaan. Vuonna 1975 hänet kutsuttiin WDR:n televisiokeskusteluun Alice Schwarzerin kanssa, jota pidettiin tuolloin Saksan naisliikkeen johtavana edustajana. Keskustelu herätti kiistaa erityisesti sen korkean aggressiivisuuden vuoksi. Esimerkiksi jossain vaiheessa Schwarzer väitti Vilarin olevan: ”ei ainoastaan seksistinen, vaan fasistinen”, ja vertasi hänen kirjaansa natsilehteen Der Stürmeriin.

Vilar kertoi saaneensa tappouhkauksia kirjan takia: ”En siis ollut kuvitellut tarpeeksi laajasti, kuinka eristyksissä olisin tämän kirjan kirjoittamisen jälkeen. En myöskään ollut osannut kuvitella seurauksia, joita sillä olisi myöhempiin kirjoituksiin ja jopa yksityiselämääni — väkivaltaiset uhkaukset eivät ole loppuneet tähän päivään mennessä.”

Myynti 

Espanjalaisen kirjainstituutin tutkimuksen mukaan espanjaksi käännetty versio (nimellä El Varón Domado) oli kolmanneksi suosituin Espanjassa myyty kirja vuonna 1975.

Katso myös 
 Naisten seksuaalinen valta

Lähteet

Aiheesta muualla 
 

Saksalaiset tietokirjat
Feminismin kritiikki
Vuoden 1972 kirjat
Lieksan työväentalo Kulma

Lieksan työväentalo Kulma on Lieksan keskustassa sijaitseva työväentalo. Nykyinen talo on kolmas samalla paikalla sijaitseva työväentalo.

Historiaa
Pielisjärven työväenyhdistys (nykyisin Lieksan työväenyhdistys) perustettiin vuonna 1901. Vuonna 1905 yhdistys liittyi Suomen Sosialidemokraattiseen Puolueeseen. Vuoteen 1927 mennessä nimeksi oli vaihdettu Lieksan työväenyhdistys. 
Yhdistyksen ja samalla Lieksan ensimmäinen työväentalo valmistui vuonna 1905. Talo irtaimistoineen takavarikoitiin sisällissodan aikaan ja palautettiin yhdistykselle vuonna 1919. Talo tuhoutui tulipalossa joulukuussa 1920. Uusi talo valmistui syksyllä 1922 ja tuhoutui tulipalossa toukokuussa 1934. Nykyinen talo, Kulma, valmistui vuonna 1939 ja sen laajennus vuonna 1957.

Rakennus
Ensimmäisessä talossa oli juhlasali, näyttämö ja ravintola. Salin koko oli 8 x 10 metriä ja näyttämön 5 x 8 metriä. Vuosien 1908–1909 aikana paikkakunnalle muutti runsaasti uutta työväestöä, ja taloa laajennettiin. Salin kooksi tuli 10 x 16 metriä ja näyttämön 6 x 10 metriä. Vanhaa rakennuksen puolta käytettiin ravintolana ja vahtimestarin asuntona.  Vuonna 1922 valmistuneen toisen talon oli suunnitellut arkkitehti Hämäläinen, ja se oli tuolloin Lieksan suurimpia rakennuksia. Samassa toukokuun 1934 tulipalossa, jossa tämä talo tuhoutui, tuhoutui myös koko tuolloinen Lieksan kylän keskusta, 23 asuin- ja liikehuoneistoa sekä ulkorakennukset. 

Seuraava talo päätettiin rakentaa kivestä. Rakennustyöt tehtiin vaiheittain: suurimmaksi osaksi talo valmistui juuri ennen talvisodan syttymistä vuonna 1939. Vuonna 1957 lisättiin vielä hotellikerros. Heti valmistuttuaan talo oli luovutettava puolustusvoimien käyttöön sodan syttymisen vuoksi. Talo nimitettiin sotavuosien aikana Kulmaksi.

Toimintaa työväentalolla
Ensimmäisellä talolla harjoittelivat ainakin torvisoittokunta, voimisteluseura Into sekä näytelmäseura. Lisäksi järjestettiin iltamia ynnä muuta huvitoimintaa. Talolla toimi myös kirjasto, josta suojeluskunta tuhosi suuren osan sisällissodan aikaisen takavarikon aikana. Loput kirjastosta ja muu irtaimisto paloivat seuraavana vuonna. Toisessa, vuonna 1922 valmistuneessa talossa toimi edellä mainittujen lisäksi elokuvateatteri ja puoliammattimainen Lieksan näytelmäseura. Lisäksi talossa oli Pielisjärven Yleisen Osuusliikkeen myymälä, Lieksan Työväen Kahvila sekä sanomalehti Kansan Voiman konttori. Kolmannessa talossa, Kulmassa, toimi vuodesta 1957 työväenyhdistyksen ja työväenjärjestöjen lisäksi hotelli Kulma. Vuonna 2017 Lieksan työväenyhdistys myi rakennuksen yksityiselle yrittäjälle.

Lähteet 

Työväentalot
Lieksan rakennukset ja rakennelmat
Daisy (mainos)

Daisy, myös nimellä "Daisy Girl" tai "Peace, Little Girl", oli kiistanalainen poliittinen mainos, joka esitettiin televisiossa osana Lyndon B. Johnsonin vuoden 1964 presidentinvaalikampanjaa.

Vaikka se esitettiin vain kerran, sitä pidetään yhtenä tärkeimmistä tekijöistä Johnsonin ylivoimaisessa voitossa republikaanipuolueen ehdokkaasta Barry Goldwateria vastaan ja käännekohtana poliittisen mainonnan historiassa. Daisy-mainos suunniteltiin selventämään Johnsonin ydinasevastaisia ​​kantoja. Goldwater vastusti ydinkoekieltosopimusta ja ehdotti tarvittaessa ydinaseiden käyttöä Vietnamin sodassa. Johnsonin kampanja käytti Goldwaterin puheita vihjatakseen, että hän voisi aloittaa ydinsodan.

Mainoksen alussa pikkutyttö poimii päivänkakkaran terälehtiä, samalla kun hän laskee yhdestä kymmeneen, osittain väärin. Kun hän sanoo yhdeksän, kuva pysähtyy, ja kuuluu miesääni, joka laskee numeroita taaksepäin kymmenestä yhteen, samalla tavalla kuin ohjuksen lähtölaskenta alkaa. Videon zoomaus keskittyy tytön oikeaan silmään, kunnes hänen pupillinsa täyttää ruudun, minkä sitten korvaa ydinräjähdys ja sen ääni. Johnsonin ääni toteaa sitten seuraavasti: "These are the stakes! To make a world in which all of God's children can live, or to go into the dark. We must either love each other, or we must die." (suom. "Nämä ovat panokset! Luoda maailma, jossa kaikki Jumalan lapset voivat elää, tai mennä pimeyteen. Meidän täytyy joko rakastaa toisiamme tai meidän on kuoltava."

Mainos vedettiin televisiosta alkuperäisen lähetyksensä jälkeen mutta media jatkoi sen toistamista ja analysointia. Johnsonin kampanjaa kritisoitiin laajasti mahdollisen ydinsodan hyväksi käyttämisestä ja sen vihjauksesta. Kritiikasta huolimatta Johnsonin vaalikampanja julkaisi useita muita mainoksia, jotka hyökkäsivät Goldwaterin poliittisia kantoja vastaan, mainitsematta häntä nimellä.

Yhdysvaltain politiikka
Lyndon B. Johnsonin presidenttikausi
Mainonta
Johannes Ketyläinen

Pyhä Johannes Ketyläinen (23. kesäkuuta 1390, Kanty, Sleesia, Puola – 24. joulukuuta 1473 Krakova, Puola) oli pappi, pyhimys ja teologian professori. Hän osoitti poikana taipumusta lukemiseen joten hänen vanhempansa lähettivät hänet Krakovan yliopistoon opiskelemaan. Johannes valmistui, vihittiin papiksi ja asetettiin luennoijaksi yliopistoon. Hänet pakotettiin papiksi Olkusziin josta hän palasi kahdeksan vuoden jälkeen takaisin yliopistoon professoriksi. Mies teki yhden pyhiinvaelluksen Jerusalemiin ja neljä Roomaan. Hän kuoli vuonna 1473 Krakovassa luonnollisista syistä. Hän eli seuraavien 10 paavien hallintokausien aikana: Bonifacius IX (1389-1404), Innocentius VII (1404-1406), Gregorius XII (1406-1415), Martinus V (1417-1431), Eugenius IV (1431-1447), Nikolaus V (1447-1455), Callistus III (1455-1458), Pius II (1458-1464), Paavali II (1464-1471) ja Sixtus IV (1471-1484). Paavi Klemens X julisti hänet autuaaksi 28. maaliskuuta 1676 ja paavi Klemens XIII julisti hänet pyhimykseksi 16. heinäkuuta 1767. Paavi Klemens XII julisti hänet Puolan ja Liettuan suojeluspyhimykseksi vuonna 1737. Hänen muistopäiväänsä on vietetty 15. joulukuuta, 23. joulukuuta, 24. joulukuuta ja aikaisemmin 19. lokakuuta tai 20. lokakuuta.

Johannesta on muistettu roomalaiskatolisessa messussa seuraavanlaisella latinankielisellä kollehtarukouksella:

Lähteet 
 Pyhimykset
 Vuonna 1390 syntyneet
 Vuonna 1473 kuolleet
Kari Ahokas

Kari Tapani Ahokas (s. 18. marraskuuta 1948 Pori) on suomalainen kunnallisneuvos. Hän toimi Lestijärven kunnanjohtajana vuosina 1978–1980, Kiskon kunnanjohtajana 1980–1986, Hyrynsalmen kunnanjohtajana 1986–1991 ja Kempeleen kunnanjohtajana 1991–2013.

Ahokas on koulutukseltaan hallintotieteiden lisensiaatti ja valtiotieteen maisteri. Lisäksi hän on suorittanut kauppakorkeakoulussa johtamis- ja markkinointikoulutusohjelman sekä yliopistollisen professional development -koulutusohjelman (PD). Hän valmisteli 1990-luvun lopulla kutsuttuna pysyvänä asiantuntija sisäministeriön työryhmässä kuntien yhteisövero-osuuksien muuttamista. Hän laati lisensiaatintutkimuksestaan "Kasvukunnan johtajana" tutkimusraportin, joka on julkaistu Suomen Kuntaliiton Acta-sarjassa. Vuonna 2011 presidentti Tarja Halonen myönsi Ahokkaalle kunnallisneuvoksen arvonimen.

Kuntasuunnitteluun Ahokas perehtyi 1970-luvun alkupuolella Porin kaupunginsuunnittelujaoston selvitystyöntekijänä. Ahokas teki yhdessä valt.yo Markku Välimäen kanssa pro gradu -tutkielman Porin kaupunginsuunnittelua varten. Vuonna 2006 Ahokas sai Suomen Kuntaliiton kultaisen ansiomerkin. 

Ahokkaalla on ollut valtakunnallisia luottamustehtäviä sisäministeriössä, Suomen Kuntaliitossa, Reserviupseeriliitossa, Maanpuolustuskoulutusyhdistyksessä ja Maanpuolustuskiltojen liitossa. Hän valmisteli Maanpuolustuskoulutusyhdistyksessä esimerkin vapaaehtoistoimijoiden mahdollisuuksista kunnan varautumisessa, CASE KEMPELE. Hän on toiminut Rintamaveteraanien Oulun piirin puheenjohtajana, Sotiemme Veteraanien Pohjois-Pohjanmaan kirkkopäivän pääsihteerinä, Tammenlehvän Pohjois-Pohjanmaan perinneyhdistyksen varapuheenjohtajana, Pohjan Jääkärikillan puheenjohtajana. Pohjois-Pohjanmaan Reserviupseeripiiri on kutsunut hänet ensin kunniajäsenekseen ja myöhemmin kunniapuheenjohtajakseen. Sotilasarvoltaan hän on majuri. Tasavallan presidentti antoi Ahokkaalle 3. luokan vapaudenristin vuonna 2019.

Lähteet 

Lestijärven kunnanjohtajat
Vuonna 1948 syntyneet
Elävät henkilöt
Ševtšenkove

Ševtšenkove (; ) on kaupunkityyppinen taajama Ukrainassa Harkovan alueen itäosassa Kupjanskin piirissä. Taajaman kautta kulkee rautatie ja siellä on rautatieasema.

Ukrainan tilastokeskus arvioi taajaman väkiluvuksi 6 724 (1.1.2021). Ševtšenkove oli aiemmin Ševtšenkoven piirin hallintokeskus, mutta heinäkuun 2020 aluehallinnollisen uudistuksen yhteydessä tämä piiri yhdistettiin osaksi 133 135 asukkaan (2021) Kupjanskin piiriä.

Ševtšenkove sijaitsee noin 80 kilometriä aluekeskus Harkovasta itään ja linnuntietä 32 kilometriä piirikeskus Kupjanskista länteen. Venäjän Belgorodin alueen rajalle on matkaa linnuntietä noin 60 kilometriä. 

Osana hyökkäyssotaansa venäläiset miehittäjät tunkeutuivat taajamaan ja ryöstelivät sen lähikyliä keväällä 2022.

Lähteet

Harkovan alue
Ukrainan kaupunkityyppiset taajamat
Tapura Huiraatira

Tapura Huiraatira () on liberaalinen ranskanpolynesialainen puolue.

Historia 
Puolue sai alkunsa vuonna 2016, kun viisi puoluetta ja joukko yksittäisiä poliitikkoja perusti uuden puolueen vastustamaan Ranskan Polynesian itsenäisyyttä.

Vuoden 2018 parlamenttivaaleissa puolue voitti 38 paikkaa ja nousi Ranskan Polynesian parlamentin suurimmaksi puolueeksi. Puolueen puheenjohtaja Éduard Fritch valittiin ensimmäisen kerran Ranskan Polynesian presidentiksi vuonna 2014. Hän uusi paikkansa vuonna 2018. 

Vuoden 2022 vaaleissa puolue hävisi kaikki paikkansa Ranskan kansalliskokouksessa vasemmistolaiselle Tāvini Huira'atira -puolueelle.

Ideologia 
Puolue on ideologialtaan hyvin lähellä Emmanuel Macronin La Renaissance -puoluetta (ent. LREM). Tapura Huiraatiran edustajat Ranskan parlamentissa istuvat samassa parlamenttiryhmässä La Rainaissancen kanssa vuodesta 2017 lähtien.

Lähteet

Aiheesta muualla 

 Tapura Huiraatira Twitterissa
 Tapura Huiraatira Facebookissa

Ranskan Polynesian politiikka
Liberaalit puolueet
Ranskan Polynesian yliopisto

Ranskan Polynesian yliopisto () on Ranskan Polynesian ainoa yliopisto. Yliopisto sijaitsee Papeetella ja se on perustettu vuonna 1987. Vuonna 1999 se erkaantui Uudella-Kaledonialla sijaitsevasta Tyynenmeren yliopistosta omaksi yliopistokseen. Vuodesta 2017 lähtien yliopiston kanslerina on toiminut Patrick Capolsini.

Yliopisto koostuu kolmesta tiedekunnasta:

 Oikeus-, talous- ja hallintotieteellinen tiedekunta
 Kielten ja humanististen tieteiden tiedekunta
 Luonnontieteiden, tekniikan ja hoitotieteiden tiedekunta

Lähteet 

Ranskan Polynesia
Ranskan yliopistot
Tahitilaiset kielet

Tahitilaiset kielet on polynesialaisiin kieliin kuuluva kieliryhmä. Siihen lasketaan kuuluvan seitsemän kieltä:

 Austral
 Rarotonga
 Maori
 Penrhyn
 Rakahanga-manihiki
 Tahiti
 Tuamotu

Lähteet
Ilmajoen helluntaiseurakunta

Ilmajoen helluntaiseurakunta (aik. Ilmajoen Elim-seurakunta) on ilmajokinen vuonna 1929 perustettu helluntaiseurakunta. Seurakunnan toimitilat sijaitsevat Ilmajoen keskustassa, Riihitiellä. Seurakunnan vanhimmiston puheenjohtaja on Marko Övermark ja hallituksen puheenjohtaja Juhana Lähdesmäki.

Historia

Seurakunnan perustaminen 
Ilmajoen helluntaiseurakunta sai alkunsa 1920-luvun puolivälissä kun vapaakirkolliset Esteri Heiskanen ja Aune Nieminen evankelioivat Huissin Majalahdessa. Heidän ensimmäiset kokoukset järjestettiin vuonna 1926. Ylistarolainen K. A. Ylenius oli ensimmäinen helluntaiherätyksen puhuja Huissilla.

Hussin herätyksen myötä uskoon tulleet kokoontuivat koteihin yhteen. 30. kesäkuuta 1929 järjestettiin Hakala-Rannan talossa hengelliset kesäjuhlat ja samassa yhteydessä järjestettiin kastetilaisuus. Heinäkuun ensimmäisenä päivänä kokoonnuttiin uudelleen yhteen tarkoituksena järjestäytyä seurakunnaksi. Perustavassa kokouksessa seurakunnan johtoon valitiin Iisakki Hakala-Ranta ja diakoniksi Martta Majalahti.

1930-luvun toiminta 
Alkujaan seurakunta kokoontui eri kodeissa. Talvisaikaan seurakunnassa järjestettiin raamattuviikkoja ja järjestettiin yleisiä kokouksia. Kesäisin seurakunta järjesti suurempia juhlia ulkotiloissa. Seurakunta järjesti kastetilaisuuksia Ilmalammilla ja Västinlammilla. 1930-luvulla seurakunnan työhön osallistui myös paluumuuttajia Pohjois-Amerikasta.

Vuoden 1937 vaiheilla seurakunnan työ laajeni myös Koskenkorvalle. Talvisodan puhjettua myös seurakunnan toiminta vaikeutui.

Sodan jälkeen 
Sodan loputtua herätyskokousten pito jälleen lisääntyi, sillä yleinen kiinnostus hengellisiin asioihin heräsi. Väkeä liikkui ympäri pitäjää kokouksissa. 1950-luvun aikana seurakunnan  toiminta laajentui Huhtimäeltä Ilmajoen keskustaan, Nikkolankylään ja jälleen Koskenkorvalle.

Vuoden 1976 alusta alkaen seurakunta sai vakinaisemman kokoontumispaikan, kun Seppo ja Kaisu Hautala luovuttivat tiloja seurakunnan käyttöön. Vuosikymmenen loppupuolela alkoi Niilo Yli-Vainion vilkkaampi toiminta. Yli-Vainio piti Ilmajoen kunnantalon juhlasalissa kokouksia vuosina 1978–1981 ja runsaimmillaan kokouksiin osallistui 500–600 henkeä.

Ilmajoen helluntaiseurakunta ryhtyi 1970-luvun lopulla oman rukoushuoneen rakentamistyöhön. Yhdsitys osti syyskuussa 1979 tontin Riihivainion alueelta. Vuosikokouksessa 1984 yhdistys päätti ryhtyä rakennushankkeen toteuttamiseen. Rukoushuone vihittiin käyttöön marraskuussa 1986.

Saarnaajat ja evankelistat 
Mm. seuraavat henkilöt ovat toimineet Ilmajoen helluntaiseurakunnan saarnaajina ja evankelistoina.
 Martta Majalahti
 Lempi Kainu
 Viljo Koivisto (1954–1962)
 Olavi Karhu (1958–1959)
 Osmo Uusikylä (1960–1963)
 Alpo Renko (1969–1970)
 Olavi Karhu (1975–1977)
 Ahti Hautala (1978–1979)
 Leino Halkola (1983–1987)
 Tuula Suomi (1984–1986)
 Veikko Aro-Panula

Lähteet

Viitteet

Aiheesta muualla 
 Ilmajoen helluntaiseurakunnan verkkosivut

Suomen helluntaiseurakunnat
Ilmajoki
Eino Heikkilä

Eino Heikkilä on suomalainen runoilija. Hän on julkaissut viisi runokirjaa, joista viimeisin Tilapäisiä tarinoita ilmestyi vuonna 2021. Koulutukseltaan Heikkilä on filosofian maisteri, ja hän on kirjoittanut useita tieteellisiä artikkeleita erityisesti etnografiasta.

Lähteet 

Suomalaiset runoilijat
Elävät henkilöt
Syntymävuosi puuttuu
Spede (elokuva)

Spede on vuonna 2023 ensi-iltansa saava suomalainen elämäkertaelokuva, joka kertoo Pertti ”Spede” Pasasen ja muun muassa Vesa-Matti Loirin, Simo Salmisen ja Ere Kokkosen vaiheista 1960-luvun lopussa ja 1970-luvun alkupuolella, kun alkunsa on saanut muun muassa Uuno Turhapuro -hahmo.

Elokuvan ohjaa Aleksi Delikouras ja sen on käsikirjoittanut Antti Heikkinen. Käsikirjoituksen pohjana on ollut Tuomas Marjamäen elämäkerrat Spede, nimittäin (2017) ja Uuno on numero yksi – Turhapuron koko tarina (2021).

Elokuvan budjetti on 2 000 000 euroa. Suomen elokuvasäätiö on tukenut elokuvaa 600 000 euron tuotantotuella.

Rooleissa

Lähteet 

Vuoden 2023 suomalaiset elokuvat
Suomalaiset elämäkertaelokuvat
Elokuvavuosi 2023

Elokuvavuosi 2023 käsittelee vuoden 2023 aikana ensi-iltansa saavia elokuvia ja elokuvamaailman merkittäviä tapahtumia.

Ensi-iltoja 
 A Haunting in Venice
 Ant-Man and the Wasp: Quantumania
 Aquaman and the Lost Kingdom
 Blue Beetle
 Creed III
 Dungeons & Dragons: Honor Among Thieves
 Elemental
 Fast & Furious 10
 Guardians of the Galaxy Vol. 3
 Hamsterit
 Indiana Jones 5
 Kraven the Hunter
 Kuolleet lehdet
 Peter Pan ja Leena
 Pieni Merenneito
 Shazam! Fury of the Gods
 Sisu
 Skimbagirls
 Spede
 Spider-Man: Across the Spider-Verse
 The Flash
 The Marvels
 The Super Mario Bros. Movie
 Transformers: Rise of the Beasts
 Valoa valoa valoa
 Wish

Aiheesta muualla 
 

Tulevat elokuvat
Elokuvavuodet
Jean de Brébeuf

Pyhä Jean de Brébeuf (1593 Normandia, Ranska – 1649 Sault Ste. Marie, Ontario, Kanada) oli ranskalainen jesuiitta, pappi ja marttyyri. Hän halusi papiksi varhaisella iällä ja liittyen jesuiittoihin hänet vihittiin papiksi vuonna 1622. Mies lähti Quebeciin vuonna 1625 ja teki lähetystyötä huronien keskuudessa. Hän lähti lyhyeksi aikaa kun englantilaiset valloittivan Quebecin mutta palasi myöhemmin huronien luokse. Vuonna 1649 huronien viholliset irokeesit kaappasivat hänet ja hänet surmattiin julmasti seuralaisineen. Mies eli seuraavien 6 paavien hallintokausien aikana: Klemens VIII (1592-1605), Leo XI (1605), Paavali V (1605-1621), Gregorius XV (1621-1623), Urbanus VIII (1623-1644) ja Innocentius X (1644-1655). Paavi Pius XI julisti hänet pyhimykseksi 29. kesäkuuta 1930. Hän on Kanadan suojeluspyhimys. Miehen muistopäivää on vietetty 16. maaliskuuta ja yhtenä Pohjois-Amerikan marttyyreistä 19. lokakuuta.

Lähteet 
 Kristityt marttyyrit
 Pyhimykset
 Vuonna 1593 syntyneet
 Vuonna 1649 kuolleet
Järjettömän paska idea

Järjettömän paska idea on vuonna 2023 ensi-iltansa saava suomalainen elokuva, jonka on käsikirjoittanut ja ohjannut Pamela Tola. Elokuvan pääosissa ovat Alina Tomnikov ja Iina Kuustonen. Elokuva kertoo ystävyksistä Ripe (Tomnikov) ja Noora (Kuustonen), jotka työskentelevät pelisuunnittelijoina.

Järjettömän paska idea saa ensi-iltansa 13. tammikuuta 2023.

Aiheesta muualla
 Elokuvan Youtube-traileri.

Lähteet 

Vuoden 2023 suomalaiset elokuvat
Tulevat elokuvat
Pamela Tolan ohjaamat elokuvat
Jesper Ahlroth

Jesper Ahlroth (s. 30. huhtikuuta 2002 Kokkola) on suomalainen jääkiekkopuolustaja, joka edustaa SM-liigajoukkue Tapparaa. Hän pelaa pääasiassa seuran U20-joukkueessa, jonka varakapteenina Ahlroth toimii.

Ura 
Ahlroth on Kokkolan Hermeksen kasvatti. Hän siirtyi juniorina sittemmin Vaasan Sportiin, jonka C-nuorten varakapteenina Ahlroth toimi kaudella 2017–2018. Hän oli C-nuorten SM-karsinnoissa joukkueensa tehokkain puolustaja tehoilla 6+5=11. C-nuorten SM-sarjassa Ahlroth oli tehoilla 3+11=14 Sportin tehokkain puolustaja ja hän jakoi sisäisen syöttöpörssin voiton Emil Klaavun kanssa. Kaudella 2018–2019 Ahlroth oli tehoilla 5+11=16 seuran B-nuorten tehokkain puolustaja tehoilla 5+11=16. Kaudeksi 2020–2021 hän siirtyi Tapparan U20-joukkueeseen. Kaudella 2021–2022, tammikuussa 2022 seura lainasi Ahlrothin toistaiseksi voimassa olevalla sopimuksella Mestis-joukkue KeuPa HT:hen, jossa hän pelasi neljä runkosarjaottelua tehden yhden syöttöpisteen.

Kaudeksi 2022–2023 Ahlroth teki Tapparan kanssa vuoden mittaisen SM-liigasopimuksen. Hän teki miesten pääsarjadebyyttinsä Mestarien liigan toisella kierroksella 3. syyskuuta 2022 vieraissa sveitsiläistä Rapperswil-Jona Lakersia vastaan. Ahlroth merkittiin Tapparan nelospuolustajapariin Casimir Jürgensin viereen. Hän sai ottelussa jääaikaa 8.44 minuuttia. Ensimmäisen SM-liigaottelunsa Ahlroth sai tililleen runkosarjan avauskierroksella 13. syyskuuta 2022 Turun Palloseuraa vastaan. Hänet merkittiin Tapparan seitsemänneksi puolustajaksi. Ahlroth jäi ottelussa kuitenkin ilman peliaikaa. Hän sai ensimmäiset jääaikansa SM-liigassa seuraavassa ottelussa 15. syyskuuta 2022 Helsingin IFK:ta vastaan. Ahlroth merkittiin Tapparan seitsemänneksi puolustajaksi. Hän sai ottelussa jääaikaa 34 sekuntia.

Muuta 
Ahlrothin isoveli Alec pelaa hyökkääjänä Saksan toiseksi korkeimmalla sarjatasolla DEL2-liigan EC Kassel Huskiesissa. Hän syntyi Saksassa ja hänellä on myös maan kansalaisuus. Veljesten isä Kai Ahlroth pelasi omalla urallaan puolustajana 1980- ja 1990-lukujen vaihteessa kaksi kautta SM-liigaa Joensuun Kiekko-Pojissa, mutta valtaosan urastaan hän pelasi Suomen ja Saksan alemmissa sarjoissa. Kai toimii nykyään Tapparan U16-joukkueen apuvalmentajana.

Tilastot

Lähteet

Viitteet 

Suomalaiset jääkiekkoilijat
Tapparan pelaajat
Vuonna 2002 syntyneet
Elävät henkilöt